**Izvješće o provedenom savjetovanju s javnošću o**

**Nacrtu prijedloga Odluke o davanju na korištenje prostora kulture u vlasništvu Grada Rijeke**

|  |
| --- |
| **IZVJEŠĆE O PROVEDENOM SAVJETOVANJU S JAVNOŠĆU** |
| **Naziv akta o kojem je savjetovanje provedeno**: Nacrt prijedloga Odluke o davanju na korištenje prostora kulture u vlasništvu Grada Rijeke |
| **Vrijeme trajanja savjetovanja:** Savjetovanje je provedeno u trajanju od 30 dana odnosno od 15. lipnja do 15. srpnja 2022. godine. |
| **Cilj i glavne teme savjetovanja** | Osnovni cilj savjetovanja bio je dobivanje povratnih informacija od zainteresirane javnostiu svezi predloženog Nacrta prijedloga Odluke o davanju na korištenje prostora kulture u vlasništvu Grada Rijeke (u daljnjem tekstu: Nacrt) |
| **Napomena** | U tijeku obrade svih prijedloga i primjedbi nakon završetka savjetovanja, dana 26. srpnja 2022. godine stupio je na snagu Zakon o kulturnim vijećima i financiranju javnih potreba u kulturi (NN 83/22) – u daljnjem tekstu: Zakon - koji je relevantan propis po pitanju dodjele prostora na korištenje korisnicima.Stoga je predlagatelj uskladio Nacrt sa Zakonom nakon završetka postupka javnog savjetovanja te u nastavku donosimo pregled ključnih izmjena.1. Udruge, umjetničke organizacije i druge organizacije civilnog društva su kao subjekti ove norme prošireni na sve fizičke i pravne osobe koje djeluju u području kulture. U skladu s tim izmijenjeni su i kriteriji i način prijave za sve subjekte jer su u prethodnoj inačici Nacrta bili prilagođeni isključivo navedenim pravnim osobama. S tim u vezi je izmijenjen i kriterij izravne dodjele prema kojem se izravno dodijeliti prostor može isključivo pravnim osobama.2. Brisana je fiksna naknada za korištenje prostora jer se sukladno Zakonu naknada propisuje javnim natječajem za svaki prostor prema kriterijima ekonomske održivosti i društvenih interesa obavljanja pojedine kulturne djelatnosti i namjeni prostora kulture. Kriterije donosi Gradonačelnik i objavljuju se na web stranicama Grada Rijeke.Nadalje, iz istog razloga brisan je i popis prostora kulture iz Nacrta jer će popis prostora biti sadržan u kriterijima. |

|  |  |
| --- | --- |
|  |  |
| **Red. broj** | **1.** |
| **Naziv dionika (pojedinac, organizacija, institucija)** | **Nevenka Blažević, Udruga FARO** |
| **Članak na koji se odnosi primjedba/****prijedlog** | Odnosi se na čl. 21-22. |
| **Tekst primjedbe/prijedloga** | Predlažem da umjetničke organizacije i udruge koje se bave umjetničkim, i edukativnim djelatnostima dobiju prostor bez plaćanja naknade za korištenje, osim režijskih troškova."Namjera je bila podržati određene subjekte od posebnog interesa za Grad Rijeku, a to su isključivo strukovne udruge u kulturi, udruge koje provode EU projekte od značaja za Grad Rijeku te udrugama koje provode kulturne programe od zavičajnog ili nacionalnog značaja ako pritom doprinose turističkoj ponudi Grada Rijeke." Već u samom startu udruga ne ispunjava ova tri uvjeta. A već drugu godinu za redom održavamo radionice kreativnog pisanja i imamo objavljen Zbornik kratkih priča. Da li ste razmišljali o važnosti čitanja i pisanja za cjelokupno građanstvo i da im se kroz radionice kreativnog pisanja povećava kvaliteta života ? |
| **Prihvaćanje/ neprihvaćanje primjedbe ili prijedloga** | Primjedba se razmotrila, ali nije prihvaćena.Navedeni kriterij odnosi se na dodjelu prostora izravnim putem no udruga se može prijaviti na natječaj za dodjelu prostora redovnim putem – članak 2. Nacrta.Nadalje, naknada za korištenje prostora će se odrediti sukladno kriterijima ekonomske održivosti obavljanja pojedine kulturne djelatnosti koje će Grad Rijeka utvrditi javnim natječajem za svaki pojedinačni prostor te se u smislu usklađivanja sa čl. 14. st. 5. Zakona naknada za korištenje prostora određena u čl. 16. st. 1. Nacrta briše te članak 16. st. 1. sada glasi; *''Naknada za korištenje prostora kulture određuje se prema kriterijima ekonomske održivosti i društvenih interesa obavljanja pojedine kulturne djelatnosti iz članka 1. ove Odluke i namjeni prostora kulture, sukladno natječaju.''*  |
|  |  |
| **Red. broj** | **2.** |
| **Naziv dionika (pojedinac, organizacija, institucija)** | **Nerma Kreso-Kavain, samostalni umjetnici/umjetnička organizacija** |
| **Članak na koji se odnosi primjedba/****prijedlog** | U prijedlogu nije izričito navedeno na koji se članak odnosi |
| **Tekst primjedbe/prijedloga** |  Glavna primjedba na natuknice koje čine nacrt budućega akta jest da su kriteriji i uvjeti prilagođeni radu udruga, ali ne i samostalnih umjetnika i umjetničkih organizacija. Neshvatljivo mi je da se čak i izrijekom u prijedlogu spominju samo udruge, a ne i ostali čimbenici izvaninstitucionalne kulture. Voljela bih znati koji je razlog tomu. Iza ovakvih premisa, nemoguće je dati bilo kakav suvisao prijedlog, jer se očito u temelju odbija razumjeti uloga i važnost, te složenost kulture u društvu. Neshvatljivo mi je također da pojedinci ne razumiju kako se osnovne postavke u shvaćanju i stvaranju kulture i kulturnih 'proizvoda' jedne udruge i npr. umjetničke organizacije suštinski i bitno razlikuju.Uložite li ozbiljan napor u korekciju prijedloga i ispravite li nepravdu nanesenu samostalnim umjetnicima, koji djeluju samostalno ili u organizacijama, rado ću dati svoj doprinos. Ovo je za sada nažalost diletantski i sramotan pokušaj uređenja nečega što nikome nije potrebno osim onima koji su i dosad zbog niza okolnosti i nedovoljno jasnih ciljeva i kriterija, bili povlašteni. |
| **Prihvaćanje/ neprihvaćanje primjedbe ili prijedloga** | Primjedba se razmotrila, ali nije prihvaćena. Naime, umjetničke organizacije već su uključene u Nacrt – članak 1. |
|  |  |
| **Red. broj** | **3.** |
| **Naziv dionika (pojedinac, organizacija, institucija)** | **Muzej računala PEEK&POKE, Davor Pasarić, udruga** |
| **Članak na koji se odnosi primjedba/****prijedlog** | U prijedlogu nije izričito navedeno na koji se članak odnosi |
| **Tekst primjedbe/prijedloga** | Prijedlog se čini dobro zamišljen, ali ono što je nama u muzeju praksa pokazala jest da bi bilo potrebno da se predvidi i mogućnost da se u opravdanim slučajevima omogući ugovor na do 10 godina.Naime, u našem slučaju muzejski prostor je vrlo specifičan i da bi bio funkcionalan i održiv potrebna su značajna ulaganja. Do sada smo itekako dokazali da znamo privući sponzore (npr. Samsung i HSM informatika), ali sve njih zanima kakav ugovor imamo prije nego li sponzoriraju i intervencije u prostoru. Upravo zato je 5 godine prekratko. U dosadašnjih 15 godina rada potvrdili smo da sponzori za veće donacije traže stabilnost i dosljednost, pravo dugoročno partnerstvo.Treba dodati mogućnost da se u opravdanim slučajevima davanje prostora omogući na do 10 godina kako bi se moglo izvesti dugoročno planiranje razvoja i investicije sponzora u prostor i infrastrukturu. Tako se mogu planirati i resursi i ljudi da se ozbiljni projekti promaknu u nešto vrijedno i dugoročno održivo.Imamo vrlo jasan i konkretan primjer koji opravdava ovaj zahtjev: prostor koji koristi naš muzej je vrlo "organskog" rasporeda, nezahvalan za održavanje i korištenje energije. Zato pregovaramo s nekoliko firmi iz domene “domomatike” (uz pomoć ljudi u CEKOM Smart Ri klasteru) i želja nam je da u muzeju napravimo strujnu i mrežnu infrastrukturu koja bi bila "smart" – znači da putem mobitela možemo paliti i gasiti segmente muzeja radi što veće uštede energije. To je ne samo ključno za održivost već je i sjajan primjer kako Rijeka treba funkcionirati kao "pametan grad".To su za nas prevelike investicije, ali našli bismo sponzora, no svi oni pitaju imamo li dugoročan ugovor i nisu skloni pomoći ako je to nešto što je kratkoročno. Moramo riješiti i sanitarni čvor, to su skupi zahvati. Zato bi nam mnogo značilo da je ugovor na barem 10 godina i da možemo ozbiljno uložiti u prostor i razvoj muzeja – koji je prema iskazima mnogih, razlog posjeta našem gradu. Nakon višegodišnjih Trip Advisor nagrada i gotovo 500 sjajnih ocjena na Googleu vjerujemo da ne treba sumnjati u naš rad, samo tražimo maksimalnu podršku Grada, a dugoročno dobivanje prostora je ključno za ozbiljan rad |
| **Prihvaćanje/ neprihvaćanje primjedbe ili prijedloga** | Primjedba se razmotrila i prihvaćena je. Članak 13., st. 2. sada glasi; *''Ugovor se sklapa na određeno vrijeme u pravilu u trajanju do najduže deset godina.''* |
|  |  |
| **Red. broj** | **4.** |
| **Naziv dionika (pojedinac, organizacija, institucija)** | **Iris Usmiani, građanka** |
| **Članak na koji se odnosi primjedba/****prijedlog** | U prijedlogu nije izričito navedeno na koji se članak odnosi |
| **Tekst primjedbe/prijedloga** | Načelno je to ok, mislim da će se time ubrzati davanje prostora na korištenje.Mislim da je svakako bitno ubaciti članak u kome se najmoprimca obvezuje da prostor u određenom roku (npr. 60 dana) stavi u funkciju i koristi za svrhu za koju je unajmljen.također mislim da ih se mora obavezati da stave npr. svjetleću tablu/reklamu/naziv prostora, urede i drže urednim svoj dio fasade i pločnika ispred prostora, kao i sam prostor. Naime često prostori ostaju prazni, neuredni mračni vani i unutra.Obavezno ako se toga ne pridržavaju i ne stave prostor u funkciju, ugovor bi se trebao moći odmah raskinuti, a ne čekati 5 godina. |
| **Prihvaćanje/ neprihvaćanje primjedbe ili prijedloga** | Primjedba se razmotrila, ali nije prihvaćena. Navedeni prijedlog odnosi se na obvezu namjenskog korištenja prostora– članak 14. st.1. alineja 3. koji je već sadržan u Nacrtu kao sastojak ugovora. |
|  |  |
| **Red. broj** | **5.** |
| **Naziv dionika (pojedinac, organizacija, institucija)** | **Milena Ivančević, građanka** |
| **Članak na koji se odnosi primjedba/****prijedlog** | U prijedlogu nije izričito navedeno na koji se članak odnosi |
| **Tekst primjedbe/prijedloga** | Trebamo očuvati umijeće nekih naši građana, obrtnika kao npr.Jadranka Šegota, Vedrana Bruketa, Rogić i sl.To je ono što mi prvo pada na pamet a vjerojatno bi ih bilo još! |
| **Prihvaćanje/ neprihvaćanje primjedbe ili prijedloga** | Primjedba se razmotrila i prihvaćena je. U smislu čl. 14. st. 3. Zakona, članak 1. koji se odnosi na obuhvat subjekata kao potencijalnih korisnika sada glasi; *''Ovom se Odlukom uređuju uvjeti i način davanja na korištenje prostora kulture u vlasništvu Grada Rijeke (u daljnjem tekstu: Grad) fizičkim i pravnim osobama koje djeluju u području kulture za potrebe kulturnog i umjetničkog stvaralaštva, produkcije, distribucije, edukacije i sudjelovanja u kulturi, za čuvanje građe koja ima status kulturnog dobra te kada obavljaju djelatnost koje su od posebnog interesa za kulturni razvitak Grada Rijeke (u daljnjem tekstu: korisnici).''* |
|  |  |
| **Red. broj** | **6.** |
| **Naziv dionika (pojedinac, organizacija, institucija)** | **građanka** |
| **Članak na koji se odnosi primjedba/****Prijedlog** | U prijedlogu nije izričito navedeno na koji se članak odnosi |
| **Tekst primjedbe/prijedloga** | Glazbena škola Ivana Matetića Ronjgova Rijeka "puca po šavovima" u svojoj zgradi i hitno treba nove prostorije za više od 65 zaposlenih nastavnika te više stotina učenika. Škola u gradu djeluje 202 pune godine te je vrlo bitna za kulturni život i obrazovanje mladih ljudi grada Rijeke. Predlažem da joj se dodijeli prostor i dvorana Filodrammatice zbog blizine matične zgrade. |
| **Prihvaćanje/ neprihvaćanje primjedbe ili prijedloga** | Primjedba se razmotrila, ali nije prihvaćena. Subjekt u pitanju će se moći prijaviti za prostor kulture te potencijalno dobiti prostor na korištenje prema uvjetima i kriterijima propisanim Nacrtom. |
|  |  |
| **Red. broj** | **7.** |
| **Naziv dionika (pojedinac, organizacija, institucija)** | **Oldtimer klub Rijeka, udruga** |
| **Članak na koji se odnosi primjedba/****prijedlog** | U prijedlogu nije izričito navedeno na koji se članak odnosi |
| **Tekst primjedbe/prijedloga** | Prostor za potrebe Oldtimer kluba Rijeka te za razne događaje u vidu izložbi, predavanja itd. vezanih uz opću i lokalnu tehničko-kulturnu baštinu. |
| **Prihvaćanje/ neprihvaćanje primjedbe ili prijedloga** | Primjedba se razmotrila, ali nije prihvaćena. Subjekt u pitanju će se moći prijaviti za prostor kulture te potencijalno dobiti prostor na korištenje prema uvjetima i kriterijima propisanim Nacrtom. |
|  |  |
| **Red. broj** | **8.** |
| **Naziv dionika (pojedinac, organizacija, institucija)** | **Denis Kirinčić, Kazališna AV radionica Malik Rijeka, udruga** |
| **Članak na koji se odnosi primjedba/****prijedlog** | Odnosi se na članke 18-20. i na članke 21-22. |
| **Tekst primjedbe/prijedloga** | Sve djeluje veoma transparentno, iako na kraju krajnju odluku o dodijeli prostora donosi Gradonačelnik. Što je u redu ako sve prethodno bude transparentno i potom praktično dobro provedeno sa verificiranim rezultatima same umjetničke prakse koja se provodi u dodijeljenom prostoru i na način da ti prostori uistinu imaju svoju kulturno-umjetničku funkciju za koju su dodijeljeni tj. za kvalitetan održiv kulturno umjetnički program, koji je transparentan i vidljiv svima. Bitno je da je i financijski održiv i stabilan i za one koji ga provode u civilnom sektoru, jer je dugogodišnja uobičajena kulturno-umjetnička-politička praksa Grada Rijeke da se podrazumijeva da civilni sektor ostvaruje svoje programe bez obzira da li mogu ili ne, imati financijsku dobit tj. da li su uopće financijski održivi ili nisu – za sebe prvenstveno, i pogotovo onda kada nisu u mogućnosti sami za sebe to napraviti (što je velikim dijelom slučaj u praksi većine organizacija civilnog sektora u kulturi i umjetnosti, pogotovo onih praktičnog a ne producentskog tipa). Uz to prisutna je još jedna velika anomalija prema kojoj se Javne Ustanove kojima je osnivač Grad Rijeka uopće niti na jedan način ne uključuju i ne podupiru programe civilnog sektora, bez obzira da li je taj civilni sektor u domeni tih Javnih ustanova ili nije; da li ima ili ne prostor u vlasništvu Grada Rijeke. Ako uključuju civilni sektor onda to rade veoma ne transparentno, ne znalački… i s nikakvom pozitivnom namjerom. To je apsurd koji u razvijenim zemljama izvan HR ne postoji (kao niti u nekim drugim dijelovima HR – Zagreb) i odraz je primitivizma, licemjerja, loših međuljudskih odnosa i kulturne politike koju Grad Rijeka sam za sebe promiče godinama bez potrebe i razlogu i uistinu ne znam iz kojih interesa? Apsurd prethodnog je još veći zato što je zadnje bilo najnaglašenije za i u vrijeme Covida, čak na način da se i ono što se moglo napraviti za civilni sektor nije radilo, iako je civilni sektor uništen Covidom, dok su zaposlenici Javnih Ustanova ipak primali redovno plaću, uz sve ostale postojeće resurse koje imaju, a civilni sektor nema? Uz to cijelo vrijeme Covida civilni sektor koji je bio bez ičeg je stalno radio npr. svoje programe za publiku besplatno i to se podrazumijevalo na način da Grad Rijeka uopće nije vidio potrebu da financira te programe, dok su istovremeno neke od Javnih Ustanova kojima je osnivač Grad Rijeka uredno nastavljali dalje masno naplaćivati svoje programe u tom periodu i na otvorenom i u zatvorenom (HNK Zg za vrijeme Covida više puta održavao koncerte besplatno vani na otvorenom – HNK I.pl. Zajca to nije učinio niti jednom s niti jednim svojim resursom – bez ikakvih financijskih sredstava to su radili Putokazi, Urban i mnogi drugi uključujući i Malik Rijeka…..) Poanta je u tome da nešto bazično i svugdje uvijek normalno i uobičajeno, kao što je financijska održivost civilnog sektora i uključivanje civilnog sektora u programe Javnih ustanova s područja kulture i umjetnosti, na način da one obuhvaćaju i podižu programe civilnog sektora u svemu što mogu, jer imaju sve potrebne resurse koje civilni sektor nema (čak i onda kada civilni sektor dobije prostore na besplatno korištenje), u Rijeci je postao apsurd, kao i mnogo toga drugog što kontinuirano oštećuje apsolutno sve programe civilnog sektora (ukoliko im namjena i organizacija rada nije stjecanje materijalnih dobara u smislu da im je rad u civilnom sektoru drugi, treći ….. dohodak). Ono što želim reći da bi se Grad Rijeka koji je osnivač Javnih Ustanova u kulturi i umjetnosti s jedne strane i kao onaj koji s druge strane dodjeljuje svoje prostore civilnom sektoru u kulturi i umjetnosti, trebao više angažirati i zapravo biti i prvi i pokretač CJELOVITOG rješavanja svojih kulturnih politika općenito, civilnog i javnog sektora, sa sviješću o tome da javni sektor u odnosu na civilni sektor jest „Gigant“ s kojim se civilni sektor ne može i ne treba boriti (kao što je to izrazito naglašeno u HKD-u od kada je postao gradska ustanova), na način da javni sektor kontinuirano na razno razne načine oštećuje civilni sektor uglavnom radi nekih prizemnih, osobnih interesa rukovodećeg kadra tih Javnih ustanova. U tom smislu Grad Rijeka bi trebao biti i pokretač i inicijator takvih cjelovitih programa dugoročno održivih, Zakonski reguliranih, prvenstveno od strane Grada Rijeke koji je zapravo garancija da bez obzira na one koji su trenutno u civilnom i javnom sektoru – rukovodioci da će ta programska cjelina funkcionirati dugoročno upravo na taj kvalitetan i održiv način. I tu je sigurno dobar put savjetovanje Grada Rijeke s civilnim sektorom i svojim Javnim ustanovama (a ne iza zatvorenih vrata dvojice, trojice…. ljudi uglavnom iz Javnog sektora…. i potom stresa….. za sve….)Takve cjelovite kulturne politike bi trebao primarno postavljati Grad Rijeka i potom biti lider u tome, na način da onda uistinu omogući svima kao i kulturi i umjetnosti općenito, pa tako najviše i civilnom sektoru, da provedu svoje kulturno-umjetničke programe koji se ne zasnivaju na „bussines“ metodama i tehnikama rada, jer je to prvenstveno neodrživo i donosi sa sobom trivijalnosti i ne kvalitetu u svim segmentima kulture i umjetnosti. Kultura i umjetnost su područja upravo suprotna od „bussinesa“ koje svojim djelovanjem, između ostalog, pokazuje svima ostalim sektorima koje su to uistinu vrijednosti izvan domene stjecanja novaca i tržišta kapitala. (kojeg doduše u HR općenito nema, a nema ga pogotovo u području kulture i umjetnosti). Ali… ako npr. Javna Ustanova na bilo koji način ostvaruje dobit svojim djelovanjem, onda naravno kada uključuje programe civilnog društva u svoje resurse tim istima treba također osigurati relevantnu dobit, osim što stavlja sve svoje ljudske i tehničke resurse u pogon (Art kino, GKL, HNK I.pl. Zajca; HKD Rijeka…)Dalje ću se referirati na prostor Filodrammatice u kojem je centralni prostor veoma tehnički neopremljena malena kazališna dvorana, ali ipak kazališna dvorana koja time kulturno-umjetnički uvjetuje taj prostor. Stoga smatram da bi taj prostor trebale dobiti organizacije civilnog društva koje se praktično (ne producentski) na bilo koji način bave izvedbenim umjetnostima, pogotovo zato što ste ponovno osposobili ex Gal kao prostor za vježbanje. Ne znam tko će se sve javiti za uporabu tog prostora, ali znam da takvih organizacija u Rijeci ima jako jako malo, i da gotovo niti jedna ne promišlja dugoročno u smislu planiranja svojih programa, niti ima kvalitetne programe niti je financijski održiva, iz niza objektivnih razloga koje je uglavnom generirao Grad Rijeka svojim dugoročnim, lošim i neučinkovitim kulturnim politikama i oslanjanjem na civilni sektor da ć taj riješiti ono što Grad Rijeka ne može ili možda neće. U tom smislu u kazališne dvorane u Filodrammatici ne možete očekivati da će civilni sektor ulagati u opremanje dvorane koja tehnički nije niti minimalno pokrivena. Prvo jer nema novaca ili ako ima nešto malo novaca onda možda može uložiti u opremu, ali će sigurno tada oduzeti novac sebi u programima i umjetnicima koji rade te programe (uobičajena praksa). Iz istog razloga civilni sektor ne može pokrivati tekuće troškove čišćenja… i svega što uvjetujete. Bilo bi normalno da kada dajete neki prostor u vašem vlasništvu da ga adekvatno opremite i plaćate te tekuće troškove. Suprotno je suludo iz više razloga, a uobičajena praksa Grada Rijeke, čak i u HKD (opremljenost prostora, grijanje, hlađenje…..) koji je Javna Ustanova koja je trebala biti servis i za civilni sektor? Ako civilni sektor i uloži u opremu, gdje će s njom kada više neće biti u prostoru? Dati je susjedima u drvarnice na čuvanje? Donirati kao što ja sada doniram kostime Malika? Ako i svatko donese nešto u prostor, drugi koji koriste taj isti prostor devastiraju tuđu imovinu koristeći je(primjer 7. kat HKD-a ukradena Malikova scenografija i kontinuirano korištenje zvučnika, linije i klavira Putokaza usprkos porukama koje su ostavljali da se to ne dira i ne koristi…. Uz to svatko tko tamo uđe donijeti će neki svoj program, pa ne znam kako i tko bi to trebao objedinjavati, i u kojem smislu će onda cijela Filodrammatica imati određeni kulturno-umjetnički izvedbeni pravac…. Onda i sve ostalo jer te…. liberalne, kvazidemokratske metode upravljanja koje propagira i promiče Udruga Smart unutar civilnog sektora (općenito) kulture i umjetnosti, bez ikakvog znanja o prethodnom apsolutno „ne drže vodu“ i pokazalo se već takvim. Udruživanje organizacija civilnog sektora je veoma problematično, ponajviše iz tog razloga što gotovo nitko nije financijski održiv i to najviše u smislu da je onda uvijek opcija da se financijski zakidaju umjetnici koji realiziraju programe. To je nedopustivo i to bi Grad Rijeka trebao drugačije riješiti, ako uopće ima volje. Filodrammatici doslovce nedostaje i prostor za scenografiju i kostime, osim nedovoljno tehnički opremljene kazališne dvorane, pa u nekom praktičnom smislu uistinu nije dobar prostor. Definitivno bi ga Grad Rijeka trebao adekvatno opremiti i plaćati tekuće troškove, što bi bio minimum minimuma. Onaj koji ima najviše novaca i onaj koji može doći do najviše novaca (pa i putem EU projekta koje imate u Odjelu) trebao bi na način dobrog gospodara preuzeti sve obaveze od programa do tekućih troškova određenog prostora i biti pokretač i regulator onoga što smatra da bi trebalo biti u određenom prostoru, te verifikator uspješnosti. Više financijske i svake druge odgovornosti u svakom prostoru bi trebao imati Grad Rijeka koji ih dodjeljuje.članci 18-20: tekuće troškove bi trebao snositi Grad Rijeka. Minimum minimuma. Uostalom prilikom natječaja za dodjelu sredstava na javnim potrebama za kulturu ne predviđate sami stavku tekući troškovi programa.Uz to Grad Rijeka bi trebao adekvatno opremiti prostore koje daje na uporabu. I to je minimum minimuma.članci 21-22: Grad Rijeka bi trebao sam tražiti EU projekte koji su mu važni, pa onda u njih uključivati adekvatan civilni sektor. Ne obrnuto, da vam stalno netko nešto nudi pa vi onda procjenjujete da li je to važno za Grad Rijeku ili nije, pa završi i ne ostvari viziju i misiju…. EU projekti se provode na kraća razdoblja od 5 godina – s koliko vi uvjetujete programe koji bi se trebali isplanirati u svakom vašem prostoru. Praktično i dugoročno neodrživo. |
| **Prihvaćanje/ neprihvaćanje primjedbe ili prijedloga** | Primjedbe i prijedlozi su se razmatrali, te nisu prihvaćeni. Veći dio primjedbi ne odnose se na Nacrt već se opširno iznose stavovi i gledišta u svezi ustanova u kulturi Grada Rijeke. S obzirom na dio prijedloga i primjedbi koje se odnose na članke 18. - 20. Nacrta, stav je predlagatelja da korisnici prostora moraju snositi troškove tekućeg održavanja.Nadalje, naknada za korištenje prostora će se odrediti sukladno kriterijima ekonomske održivosti obavljanja pojedine kulturne djelatnosti koje će Grad Rijeka utvrditi posebnom odlukom za svaki pojedinačni prostor te se u smislu usklađivanja sa čl. 14. st. 5. Zakona naknada za korištenje prostora određena u članku 16. st. 1. Nacrta briše te članak 16. st. 1. sada glasi; *''Naknada za korištenje prostora kulture određuje se prema kriterijima ekonomske održivosti i društvenih interesa obavljanja pojedine kulturne djelatnosti iz članka 1. ove Odluke i namjeni prostora kulture, sukladno natječaju.''*Dio prijedloga predlagatelja koji se odnosi na članke 21. - 22. Nacrta prijedloga Odluke ne odnosi se na sadržaj koji se propisuje Nacrtom. Naime, Grad Rijeka već prijavljuje i realizira EU projekte u kulturi, a za potrebe prijave EU projekata članovi projektnog tima moraju biti unaprijed definirani. U članku 13. st. 2. Nacrta propisuje se da se ugovor sklapa na određeno vrijeme, u pravilu u trajanju do deset godina no rok može biti i kraći. |
|  |  |
| **Red. broj** | **9.** |
| **Naziv dionika (pojedinac, organizacija, institucija)** | **LP Rock, udruga riječkih rokera šezdesetih** |
| **Članak na koji se odnosi primjedba/****prijedlog** | U prijedlogu nije izričito navedeno na koji se članak odnosi |
| **Tekst primjedbe/prijedloga** | Naša Udruga djeluje na botelu Marina i gotovo je neodvojivo spomenuti LP Rock bez Marine, kao i Marinu bez četvrtaka s LP Rock plesnjacima. Vjerujemo da će i nadalje tako ostati, iako je botelu naša nazočnost u punom obimu postala nemali teret, prije svega, zbog nedostatka zaposlenika. Dakle, LP Rock se u dogledno vrijeme ne namjerava prijavljivati za korištenje prostora, no uvijek je poželjno razmišljati korak unaprijed i imati alternativu ako zatreba. Stoga prilažemo i naše razmišljanje.Zanima nas tko upravlja i kako se koristi prostor stare Radio stanice na Kozali. U tom prostoru postoji prekrasna dvorana s pozornicom, vrlo velika i dostatna za, npr. plesne večeri LP Rocka. Svakako je šteta da taj prostor nije otvoren za javnost i da se u njemu ništa ne događa, a po logici, trebao bi biti u vlasništvu Grada.Kod objavljenih prostora koji bi, potencijalno, mogli zanimati LP Rock udrugu je i Filodrammatica (dvorana, pozornica, gradska autobusna linija, ugodan prilaz, postojanje popratnih prostorija). Kako npr. LP rock ne bi bio sposoban sam organizirati održavanje cijelog prostora ni kadrovski, ni financijski, to bi se moralo ići u Partnersku prijavu. Mi ne poznamo druge Udruge koje bi ili bile zainteresirane ili bile sposobne samostalno voditi takav prostor bez profesionalca i proširenja djelatnosti. Vjerujemo da se s istim problemom i stavom sreću i druge udruge, potencijalni prijavitelji zbog čega odustanu od prijave. Stoga bi prijedlog bio da Grad ima osobu koja bi koordinirala između Grada i udruga-partnera kao prijavitelja. Da Grad (zadužena osoba-op.a.) izradi prikaz ponude (sastav prostorija, namjena, stanje istih) i obveza za određeni prostor (koje su to obveze, kolike i koje režije…). Nadalje, da se istakne prijedlog broja „Partnera“ u korištenju i prijedlog sheme korištenja i upravljanja. Mislimo da bi tako razrađenu situaciju bilo lakše sagledati, vizualizirati segment obveze za jednu udrugu Partnera, a da bi se Udruge mogle kadrovski organizirati i prijaviti.Ipak su u udrugama volonteri, udrugama uvijek nedostaje novaca i uvelike bi im se pomoglo približavajući im dio obveze za željeni prostor. To bi zasigurno olakšalo donošenje odluke o prijavljivanju za prostor, a prostor je, uz ljude i novac, temelj održavanja djelatnosti Udruge. |
| **Prihvaćanje/ neprihvaćanje primjedbe ili prijedloga** | Prijedlozi su se razmatrali, ali nisu prihvaćeni. Prostor stare Radio stanice na Kozali ne spada pod prostor kulture u vlasništvu Grada Rijeke te time Odjel gradske uprave za kulturu nije nadležan za upravljanje spomenutim prostorom.Stav predlagatelja Nacrta je da se potencijalni prijavitelji samostalno povezuju sa eventualnim partnerima za prijavu, ali informacije o prostoru (sastav prostorija, namjena, adresa, površina, iznos troškova i naknada za korištenje i dr.) biti će navedene u javnom natječaju u smislu članka 3. ovog Nacrta. Isto tako biti će navedene i naknade za korištenje prostora kulture i režijski troškovi za određeni prostor. |
|  |  |
| **Red. broj** | **10.** |
| **Naziv dionika (pojedinac, organizacija, institucija)** | **Marin Lukanović, građanin** |
| **Članak na koji se odnosi primjedba/****prijedlog** | Odnosi se na čl. 7., čl.10., čl. 16., čl. 19. |
| **Tekst primjedbe/prijedloga** | Pozdravljam donošenje ove odluke, uz potrebne korekcije.članak 7. – treba ugraditi izbjegavanje sukoba interesa, tako da članovi povjerenstva iz predstavnika kulturnih vijeća i izvaninstitucionalne scene nisu povezani s organizacijama prijaviteljima na natječaj. Kako je riječ o malenom broju ljudi, i malenoj sceni, kriterij može biti da članovi povjerenstva nisu surađivali niti s jednim prijaviteljem i njima povezanim pravnim osobama u periodu od pet godina od dana raspisivanja natječaja.članak 10. – prema Nacrtu, boduje se samo jedna organizacija, ne boduju se partneri osim pod stavkom 7. Za veće prostore poput Filodrammatice i Palacha nerealno je da će samo jedna organizacija uspjeti programski popuniti prostor. Stoga smatram da treba dopustiti zajedničku kandidaturu više organizacija, koja će se adekvatno bodovati (ne nužno pukim zbrajanjem, ali nekim ponderom, recimo 70% druga organizacija, 50% treća, 30% četvrta, 20% peta i svaka daljnja).članak 16. – prostori za kulturu notorno su veliki, ali ne proizvode puno otpada. Otpad se, s druge strane, računa po kvadraturi prostora, kao i komunalna naknada. Stoga se ovdje organizacije u kulturi dovode u nepovoljnu situaciju da za društveno korisnu aktivnost za koju je, po prirodi posla, potrebna veća kvadratura, snose neproporcionalno visoke troškove.članak 19.– da bi korisnici mogli održavati prostor i pokrivati troškove tekućeg održavanja, prostor mora biti u dobrom stanju, i o tome treba sastaviti zapisnik prilikom primopredaje. Nije problem promijeniti žarulju, ali aktivnosti kao što je zamjena rasvjetnih tijela i kitanje prozora zahtijevaju ustanovljavanje početnog stanja |
| **Prihvaćanje/ neprihvaćanje primjedbe ili prijedloga** | Prijedlozi su se razmatrali i djelomično su prihvaćeni. Prijedlog se prihvatio u odnosu na članak 7. i 19.Članak 7. Nacrta izmjenjen je na način da sada glasi: *„Član Povjerenstva dužan je izuzeti se iz raspravljanja i odlučivanja ako je:**‒ predlagatelj programa i projekta koji je predmet rada Povjerenstva pravna osoba u kojoj je on ili s njim povezana osoba vlasnik, dioničar, imatelj udjela, član upravljačkog ili nadzornog tijela pravne osobe, ravnatelj ili drugi voditelj poslovanja te pravne osobe,**‒ on ili s njim povezana osoba u ugovornom ili drugom odnosu s predlagateljem programa i projekta.**Povezane osobe u smislu stavka 1. ovoga članka su srodnik po krvi u ravnoj liniji, a u pobočnoj liniji do četvrtog stupnja zaključno, bračni ili izvanbračni drug, životni partner ili neformalni životni partner te posvojitelj ili posvojenik, partner – skrbnik ili osoba pod partnerskom skrbi.**Svi članovi Povjerenstva dužni su potpisati izjavu o nepristranosti i povjerljivosti te izjavu o nepostojanju sukoba interesa kojom potvrđuju da će procjenjivati samo one prijedloge u vezi s kojima nemaju nikakve materijalne ili druge interese.“*U odnosu na primjedbu vezanu za prijavljivanje ili bodovanje više organizacija u Nacrtu, predviđena je kandidatura više partnera, što je navedeno u čl. 5. st. 2 koji glasi*: ''Prijavu na natječaj za dodjelu jednog prostora kulture koji planira koristiti više korisnika u partnerstvu, podnosi samo jedan od korisnika koji smatra da na natječaju može ostvariti najveći broj bodova sukladno kriterijima i mjerilima iz članka 10. ove Odluke.''*Nastavno na čl. 5., u čl. 10. st.1., t. 5. predviđeno je da veći broj partnera s kojima se planira zajednički koristiti dodijeljeni prostor kulture nosi i više bodova kako slijedi:*a) 1 partner ………………………………………. 1 bod**b) od 2 do 4 partnera …………………………… 3 boda**c) 5 i više partnera ………………………………….5 bodova*Nadalje, stav je predlagatelja da korisnici prostora moraju snositi troškove tekućeg održavanja. Ipak, predlagatelj je dodao mogućnost da u javnom natječaju može odrediti drukčije i to u specifičnim slučajevima ili zbog okolnosti koje predlagatelj sada ne može predvidjeti. S obzirom na navedeno članak 16. st. 3. sada glasi; *''Osim naknade iz stavka 1. ovoga članka, korisnik je u obvezi plaćati sve troškove u svezi sa korištenjem prostora (utrošak električne i toplinske energije, plina, vode, usluge odvoza otpada, komunalne i vodne naknade, radiotelevizijske pristojbe, telefona i interneta) na temelju ispostavljenih računa ili drugih vjerodostojnih isprava, ako natječajem nije drukčije određeno.''*Prijedlog u odnosu na zapisnik o primopredaji se prihvaća, čl. 14. st. 1 alineja 2. sada glasi;*''- podatke o prostoru kulture koji se daje na korištenje i njegovom stanju o čemu će biti sastavljen zapisnik o primopredaji,''* |
|  |  |
| **Red. broj** | **11.** |
| **Naziv dionika (pojedinac, organizacija, institucija)** | **Udruga Bez granica** |
| **Članak na koji se odnosi primjedba/****prijedlog** | Odnosi se na čl. 10 i čl.17 |
| **Tekst primjedbe/prijedloga** | Smatramo da je Nacrt prijedloga Odluke o davanju na korištenje prostora kulture u vlasništvu Grada Rijeke kvalitetno pripremljen te da reflektira i naša promišljanja o korištenju prostora za razvoj kulture (posebno na rubnim dijelovima grada).Elementi bodovanja su korektno određeni, no otvoreno je pitanje vrednovanje pojedinih komponenti, jer njihova težina nije jednaka.Kod određivanja kriterija primjetna je favorizacija "većih" organizacija, što ima smisla, no također je činjenica da na našem području prevladavaju udruge sa manjim brojem članova pa taj element može biti diskriminirajući. Postoji i velika razlika u vrednovanju aktivnih članova udruge koji konstantno pridonose radu udruge i volontera koji se povremeno priključuju. Da li više "vrijedi" 5 aktivnih članova koji rade cijele godine ili 55 volontera koji se jednom godišnje uključe u provedbu nekog projekta? Kriterij koji se tiče ostvarenog sufinanciranja bi trebalo bolje odrediti – da li se radi o broju ostvarenih sufinanciranja ili o iznosu sredstava?Također je nejasno zašto sufinanciranje iz poslovnog/privatnog sektora donosi samo jedan bod (tu svakako spada i crowdfunding) – to je vrlo zahtjevno i trebalo bi biti više bodovano jer jednostavno zahtijeva više energije i znanja nego popunjavanje obrazaca za natječaj grada/županije/države. EU je posebna kategorija i doista najkompleksnija. U članku 17. se izričito zabranjuje davanje prostora na korištenje trećim osobama. Smatramo da bi to trebalo korigirati jer su vrlo česte situacije u kojima neka udruga upravlja prostorom, a onda dobije upit za korištenje prostora od strane drugih udruga (koji je kompatibilan sa ostalim aktivnostima u tom objektu). Primjer: U Društvenom centru Drenova imamo nekoliko zahtjeva malih udruga za provođenje njihovih programa (vježbe joge, kreativne igraonice za djecu i sl.) a takvi povremeni programi svakako obogaćuju ponudu samog Centra i ne vidimo razlog zašto ne bi bili dozvoljeni (sve aktivnosti su nekomercijalne prirode).Iako je pitanje delikatno (u kontekstu potencijalnih zloupotreba), trebalo bi možda vidjeti i mogućnost povremene komercijalizacije prostora, no isključivo za potrebe financiranja rada udruge ili ulaganja na objektu. Primjer: Iznajmiti povremeno dvorište Društvenog centra Drenova za razne evente, a sredstva bi se iskoristila za nabavku novog klima uređaja za zgradu i sl. Ne vidimo problem ukoliko bi takve aktivnosti bile usuglašene i pod nadzorom nadležnog odjela. U krajnjoj liniji to je onda i rasterećenje gradskog ili odjelskog proračuna za investicije i redovno održavanje objekta. Općenito bi više pažnje trebalo posvetiti stimuliranju samoodrživosti udruga – edukaciji i pomoći da samostalno prikupljaju sredstva, javljaju se na natječaje i međusobno udružuju u takvim naporima.Predlažemo sljedeće izmjene:Članak 10, kriterij 3. Broj članova i/ ili volonteraa) do 10b) od 11 do 30c) od 31 do 100Članak 10, kriterij 5. Ostvareno sufinanciranje:a) iz proračuna Grada ili PGŽ 1 bodb) iz državnog proračuna 3 bodc) iz poslovnog/privatnog sektora 5 bodovad) iz EU fondova 7 bodovaČlanak 17.Korisnik smije dati trećoj osobi prostor kulture na povremeno korištenje isključivo uz odobrenje Odjela gradske uprave za kulturu i za aktivnosti u skladu sa odobrenim programom rada u tom prostoru. |
| **Prihvaćanje/ neprihvaćanje primjedbe ili prijedloga** | Primjedbe su se razmatrale i prihvaćene su. U odnosu na čl.10., st. 1. t. 3. Nacrta brisan je kriterij koji se odnosi na broj članova/volontera jer nije primjenjiv za fizičke osobe, koje su sada jedan od potencijalnih korisnika prostora sukladno Zakonu. U odnosu na čl. 10. st.1. t. 3. Nacrta prihvaćeni su prijedlozi na način da sada glasi:

|  |  |
| --- | --- |
| **3. Ostvareno sufinanciranje (sponzorstva, donacije, financijske potpore i dr.) za programe, projekte i aktivnosti u prethodnih pet godina prema sljedećim izvorima** | **Bodovi** |
| a)   iz proračuna Grada Rijeke i/ili Primorsko-goranske županije | 1 |
| b)   iz državnog proračuna  | 3 |
| c)   iz poslovnog sektora i /ili od privatnog donatora | 5 |
| d)   iz EU fondova | 7 |

U odnosu na čl. 17. st.1. Nacrta prijedlog se prihvaća te se navedena odredba briše. Ovo pitanje će biti adresirano u javnom natječaju za svaki pojedini prostor radi kvalitetnijeg iskorištavanja prostora. |
|  |  |
| **Red. broj** | **12.** |
| **Naziv dionika (pojedinac, organizacija, institucija)** | **Tranzicijsko-fikcijsko kazalište TRAFIK, umjetnička organizacija** |
| **Članak na koji se odnosi primjedba/****prijedlog** | Odnosi se na čl.13. – 15., čl 16. – 17., čl 18. – 20., čl. 21. – 22. |
| **Tekst primjedbe/prijedloga** | – predlažemo da tekstu subjekata koje mogu podnijeti zahtjev bude precizno navedeno koji su to pravni subjekti– predlažemo da u pravne subjekte koji mogu podnijeti zahtjev uđu umjetničke organizacije– predlažemo da u valorizaciju ponesenih prijava uz predstavnike grada sudjeluju i predstavnici civilnog društva i kulturne scene putem podneska iskaza interesa Gradu kulturnih djelatnika ili predstavnika nezavisnih organizacija u kulturi kao savjetodavno tijelo Gradonačelnika– predlažemo da se pod stavkom "Iznimno, prostor kulture može se dati na korištenje bez provođenja natječaja u sljedećim slučajevima" uvrsti uz udruga i umjetnička organizacija– pod istom stavkom predlažemo da se točno preciziraju koji su to slučajevi– predlažemo da se u tekstu nacrta navedu i slikovno prikažu prostori koji su predmet dokumenta s financijskim parametrimaČlanci 13. – 15.– ova formulacija nije jasna "Odlukom je predviđeno sklapanje ugovora na rok od najviše 5 godina, čime je otklonjen nedostatak Odluke o davanju na privremeno ili povremeno korištenje poslovnog prostora u objektima kulture u vlasništvu Grada Rijeke koja je predviđala isključivo kratkoročan model korištenja prostora, usko vezan za period aktivnosti koji se odvija u prostoru kulture" s obzirom da je 5 godišnji najam također kratak rok za " očekivanja "koja se žele postići od stane najmodavca s davanjem u najam prostora.Članci 16. – 17.– precizirati " naknadu " za sve prostore i dodati s mogućnošću participacije Grada ovisno o veličini i potrebama pojedinih prostora i dogovoru s subjektom koji je podnio prijavu na natječaj Članci 18. – 20.Precizirati " tekuće održavanje " i dodati s mogućnošću participacije Grada ovisno o veličini i potrebama pojedinih prostora i dogovoru s subjektom koji je podnio prijavu na natječaj Članci 21. – 22.Dodati Umjetničke organizacije |
| **Prihvaćanje/ neprihvaćanje primjedbe ili prijedloga** | Primjedba se razmotrila te je prihvaćena.Nakon izmjena Nacrta u vidu usklađivanja sa Zakonom, subjekti koji mogu biti korisnici putem javnog natječaja su prošireni na sve fizičke i pravne osobe, a za izravnu dodjelu prostora isključivo pravne osobe tako da sada članak 1. Nacrta glasi; *''Ovom se Odlukom uređuju uvjeti i način davanja na korištenje prostora kulture u vlasništvu Grada Rijeke (u daljnjem tekstu: Grad) fizičkim i pravnim osobama koje djeluju u području kulture za potrebe kulturnog i umjetničkog stvaralaštva, produkcije, distribucije, edukacije i sudjelovanja u kulturi, za čuvanje građe koja ima status kulturnog dobra te kada obavljaju djelatnost koje su od posebnog interesa za kulturni razvitak Grada Rijeke (u daljnjem tekstu: korisnici).''*te članak 20. st. 1. i 2. sada glase;*''Iznimno od odredbe članka 2. stavka 1. ove Odluke, prostor kulture može se dodijeliti na korištenje pravnim osobama bez provođenja natječaja u sljedećim slučajevima:**1. kada se prostor kulture daje na korištenje pravnoj osobi koja je na temelju posebnih propisa izrijekom navedena kao pravna osoba koja radi na ostvarivanju zajedničkih strukovnih interesa članova i zaštiti njihovih prava koja proizlaze iz obavljanja njihove djelatnosti,**2. kada se prostor kulture daje na korištenje pravnoj osobi radi ispunjavanja uvjeta radi prijave na natječaj radi provedbe EU projekta od značaja za Grad**3. kada se prostor kulture daje na korištenje pravnoj osobi koja provodi kulturne programe, projekte i aktivnosti, a koji značajno doprinose zavičajnoj ili nacionalnoj kulturi ili razvoju kulture i s tim u svezi turističke ponude grada Rijeke.**Odluku o davanju na korištenje prostora kulture iz stavka 1. ovoga članka donosi Gradonačelnik, na temelju pisanog zahtjeva pravne osobe i obrazloženog pisanog prijedloga Odjela gradske uprave za kulturu.''*U odnosu na naknadu za korištenje, članak 16. st. 1. sada glasi;*''Naknada za korištenje prostora kulture određuje se prema kriterijima ekonomske održivosti i društvenih interesa obavljanja pojedine kulturne djelatnosti iz članka 1. ove Odluke i namjeni prostora kulture, sukladno natječaju.''* |
|  |  |
| **Red. broj** | **13.** |
| **Naziv dionika (pojedinac, organizacija, institucija)** | **Ivana Peranić, Kreativni laboratorij suvremenog kazališta KRILA, umjetnička organizacija** |
| **Članak na koji se odnosi primjedba/****prijedlog** | Odnosi se na čl.5, čl. 6 |
| **Tekst primjedbe/prijedloga** | – nije mi jasna sljedeća rečenica " ovom Odlukom bi se u potpunosti zaokružila cjelina dugoročne politike podržavanja kulturno-umjetničke scene u gradu Rijeci u kontekstu javnih potreba u kulturi kroz koje su programi i projekti u kulturi već dugi niz godina podržavani financijskim putem"U kakvoj je odnosu ova Odluka sa Javnim potrebama u kulturi? Na koji način potencijalni budući korisnici prostora će biti uvjetovani prilikom poziva za Javne potrebe u kulturi?– u pozivu bi trebalo dodati uz adresu, namjenu i veličinu u m2 i tlocrt prostora, a u e-obliku i fotografije i link na mapu. Također, prilikom poziva, prostore bi trebalo biti moguće pogledati uživo u jednoj organiziranoj vođenoj turi od strane Odjela. Osim toga, prilikom poziva, predlažem da dosadašnji korisnici prostora (ako ih ima) imaju neku vrstu javnog okupljanja s javnošću gdje će zainteresirana javnost moći postavljati pitanja vezano uz izazove i prednosti koje korištenje toga prostora donosi. Prilikom potpisivanja ugovora to bi trebao biti uvjet za svakog sljedećeg korisnika jer se na taj način prenosi dobra praksa, a smanjuje se mogućnost grešaka, te budući potencijalni korisnici mogu jasnije procijeniti svoje kapacitete.-10 kriterija koji se predlažu su nefunkcionalni jer ostaju na nekoj površini, djeluju zbrčkano jer nisu grupirani u neke veće cjeline i uopće nije jasno na koje se ciljeve Poziva odnose, te ne ulaze u svrhu i cilj korištenja prostora pa predlažem 4 grupe kriterija:1) Relevantnost prijave s obzirom na ciljeve poziva 30 bodova (ciljevi moraju biti jasniji i određeniji za pojedine prostore)2) Kvaliteta sadržaja i aktivnosti programa 30 bodova3) Komunikacija, diseminacija i razvoj publike 20 bodova4) Kapacitet provoditelja programa i kvaliteta partnerstva 20 bodova– prema trenutno predloženim kriterijima koji je ukupan mogući zbroj bodova, i postoje li neki pragovi? Kako to da opis projekta/programa koji je po meni najvažniji element nosi samo od 1-7 bodova? On bi trebao nositi najmanje 30% ali nisam sigurna koji je to postotak s obzirom da nije naveden ukupan mogući zbroj bodova?– iznimno neki prostori idu bez natječaja: da li su to svi prostori navedeni u ovom e-savjetovanju? apliciraju li se isti kriteriji na iznimne slučajeve ili neki drugi, ako da koji? koje povjerenstvo odlučuje o prijavi za izniman slučaj? što ako više udruga / organizacija aplicira u isto vrijeme za isti prostor kao izniman slučaj? hoće li Odjel za kulturu cijelo vrijeme imati popis prostora na raspolaganju na web stranici koji mogu biti aplicirani za izniman slučaj? Jedan od uvjeta za izniman slučaj je "ispunjavanje uvjeta natječaja EU": koji su to natječaji EU-a za kulturu i umjetnost koji imaju taj uvjet? Mi smo dobili projekt na natječaju Kreativne Europe s projektom vrijednosti od 370.000,00 eura bez prostora i bez ijednog zaposlenog u trenutku prijave?– Što znači prethodno ulaganje u prostor kulture? Jesu li to dosadašnji korisnici prostora koji su promijenili žarulju/bravu ili neki redovni popravak? Ako smo radili u javnim prostorima kao npr. bazen Školjić ili Tenk i plaćali čišćenje jesmo li ulagali u prostor? Kako se na natječaju dokazuje ulaganje? Znači li to da su dosadašnji korisnici prostora u prednosti jer su vjerojatno nešto morali uložiti u prostor koji su koristili u zadnjih tri, pet ili deset godina?-u članku 5. navedeno je da udruga mora objavljivati program i financijsko izvješće o radu? je li to formalni uvjet ili kriterij koji se boduje? Registar neprofitnih organizacija objavljuje financijska izvješća svake Neprofitne organizacije i taj je dokument javan. Računa li se i to kao objava?– članak 6 – bodovno se vrednuje samo jedna organizacija, a što je s kvalitetom partnerstva? Boduje se samo broj partnera, i nije jasno zašto je veći broj partnera prednost? U skladu s kojim ciljem je to? – Ako se daje prostor na 5 godina, zašto se pod kriterijima uzima vrijeme samo od 1 ili 2 godine unazad od godine raspisivanja natječaja (npr. " Ostvareno sufinanciranje (sponzorstva, donacije, financijske potpore i dr.) za programe, projekte i aktivnosti u prethodne DVIJE godine), a pod formalnim uvjetima je i najmanje TRI (3) godine djelovanja organizacije da bi se mogla prijaviti ("U smislu održavanja standarda kvalitete kulturnih programa, projekata i aktivnosti u prostorima kulture postavljen je prag od barem tri godine provođenja kulturnih programa, projekata i aktivnosti kao uvjet za prijavitelje na natječaj")? S obzirom na to u kriterijima bi se trebao evaluirati djelovanje organizacije/partnerstva barem unazad TRI (3) godine (do pet). |
| **Prihvaćanje/ neprihvaćanje primjedbe ili prijedloga** | Primjedbe su se razmatrale i djelomično su prihvaćene. Predlagatelj Nacrta usklađuje Nacrt sa Zakonom koji pod javnim potrebama smatra i dodjelu prostora za rad u kulturi. U tom smislu zaokružuje se cjelina dugoročne politike podržavanja kulturno umjetničke scene u Gradu Rijeci, koju Odjel gradske uprave za kulturu sustavno podržava već dvadesetak godina.Svi detaljni podaci o predmetnim prostorima biti će predmet javnog natječaja i/ili ugovora o dodjeli prostora, što je sadržaj čl.3. st.2 alineja 1., odnosno čl. 14. st. 1. alineja 2.Nastavno na prijedlog da se organizira javno okupljanje sa javnošću o korištenju prostora, predlagatelj Nacrta predvidio je javno okupljanje za potencijalne i trenutne korisnike prostora kulture u svrhu boljeg razumijevanja problematike prostora u kulturi na Nacrt, sve prije provođenja Natječaja.Vezano za prijedlog za izmjenu kriterija koji su sadržaj članka 10. Nacrta, prijedlog se razmatrao i djelomično je prihvaćen. Nije predviđen bodovni prag za prelazak, nego se prostor dodjeljuje onom korisniku koji ostvari najveći broj bodova. Sukladno prijedlogu određen je maksimalan broj bodova (100). Nadalje, Zakonom su kao subjekti uključene i fizičke osobe te je broj kriterija u bodovanju smanjen sa 10 na 7, a izbačeni su kriteriji brojnosti članstva, volontera te zaposlenih u udrugama.Nakon izmjena članak 11. Nacrta sada glasi; *''Povjerenstvo razmatra i boduje prijave sukladno kriterijima i mjerilima za vrednovanje utvrđenim u članku 10. ove Odluke.**Bodovi ostvareni prema pojedinim kriterijima i mjerilima u smislu stavka 1. ovoga članka se zbrajaju. Maksimalan broj bodova koji se može dodijeliti iznosi 100 bodova.**Ako dva ili više podnositelja prijave ostvare jednaki broj bodova, prednost ima onaj podnositelj prijave koji je ostvario veći broj bodova prema kriteriju iz članka 10. st. 1. točke 7. ove Odluke.''*Na sljedeće pitanje vezano za dodjelu prostora kulture bez natječaja, u čl. 20. Nacrta navedeno je da se prostori daju iznimno na temelju pisanog zahtjeva pravne osobe i obrazloženog pisanog prijedloga Odjela gradske uprave za kulturu što znači da se odnosi na sve prostore namijenjene kulturnoj djelatnosti uz uvjet opravdanosti zahtjeva koji se procjenjuje u svakom konkretnom slučaju.Prethodno ulaganje odnosi se, ali ne isključivo, na investicijsko ulaganje koje podiže kvalitetu prostora. U svakom konkretnom slučaju ulaganje u prostor će biti ocijenjeno s obzirom na okolnosti ali po prilici stvari čišćenje i ono što se smatra redovnim održavanjem ne smatra se ulaganjem u prostor. Pod istim se razumijeva prethodno ulaganje u prostore kulture kojima upravlja Odjel gradske uprave za kulturu, a ne na ostale prostore Grada Rijeke.Na pitanje vezano za članak 5., Nacrta ukazujemo da su navedeni formalni kriteriji koje prijavitelj mora zadovoljiti, dok su u članku 10. navedeni kriteriji koji se boduju. Drugi dio prijedloga se prihvatio pa se navedena kriterij 7, koji govori o javnosti objavljivanja briše.Veći broj partnerskih udruga s kojima se planira zajednički koristiti dodijeljeni prostor kulture podrazumijeva bolju iskoristivost prostora u kulturi, što je cilj upravljanja prostorima u kulturi. Prijedlog o izmjeni kriterija za ostvareno financiranje se prihvatio, pa je tako članak 10., kriterij 3. Nacrta izmijenjen na način da se ostvareno financiranje u prethodne dvije godine mijenja u prethodnih *pet godina*:

|  |  |
| --- | --- |
| **3. Ostvareno sufinanciranje (sponzorstva, donacije, financijske potpore i dr.) za programe, projekte i aktivnosti u prethodnih pet godina prema sljedećim izvorima** | **Bodovi** |
| a)   iz proračuna Grada Rijeke i/ili Primorsko-goranske županije | 1 |
| b)   iz državnog proračuna  | 3 |
| c)   iz poslovnog sektora i /ili od privatnog donatora | 5 |
| d)   iz EU fondova | 7 |

 |
|  |  |
| **Red. broj** | **14.** |
| **Naziv dionika (pojedinac, organizacija, institucija)** | **Hrvatska Glazbena Unija PGŽ, strukovna udruga** |
| **Članak na koji se odnosi primjedba/****prijedlog** | Odnosi se na čl. 16 i čl. 19. |
| **Tekst primjedbe/prijedloga** | Kao zainteresirana strukovna udruga, uključujući se, u javno savjetovanje o novoj Odluci o korištenju prostora u kulturi smatramo da je njeno donošenje kvalitetan pomak za daljnji rad udruga i daljnji korak u mogućnostima njihovog kreativnog djelovanja.Predloženi tekst Odluke smatramo dobrim i sveobuhvatnim, svjesni da će se stvarni efekt znatitek početkom njene primjene.Riječ je o dobrom početku, koje će doprinijeti daljnjem razvoju kulturno umjetničke scene u gradu. Posebno apostrofiramo Čl. 21. Prijedloga (za to smo kao nac. strukovna udruga posebno zainteresirani),u kojem se navode uvjeti davanja prostora kulture na korištenje bez provođenja natječaja.Ipak,samo nekoliko glasnih razmišljanja :-Čl. 16 – predloženu naknadu od 1,50 kn/m2 + PDV predlažemo smanjiti (kad se u prijedlozima zbroje svi navedeni potencijalni troškovi: struja, voda, plin, komunalije itd...mjesečna će davanja biti poprilična )-Čl. 19 – tekuće održavanje : izuzeti iz obaveze korisnike u zgradi Filodrammatice (koja je uprilično lošem stanju i „vapi“ za temeljitom obnovom) |
| **Prihvaćanje/ neprihvaćanje primjedbe ili prijedloga** | Primjedba se razmotrila i prihvaćena je.Naknada za korištenje prostora će se odrediti sukladno kriterijima ekonomske održivosti obavljanja pojedine kulturne djelatnosti koje će Grad Rijeka utvrditi posebnom odlukom za svaki pojedinačni prostor te se u smislu usklađivanja sa čl. 14. st. 5. Zakona naknada za korištenje prostora određena u čl. 16. st. 1. Nacrta briše te članak 16. st. 1. sada glasi; *''Naknada za korištenje prostora kulture određuje se prema kriterijima ekonomske održivosti i društvenih interesa obavljanja pojedine kulturne djelatnosti iz članka 1. ove Odluke i namjeni prostora kulture, sukladno natječaju.''* |
|  |  |